Nikolaj Villumsen (EL), 2013-12-10:
Tak for det.
Enhedslisten støtter destruktionen af Syriens kemiske våben, og Enhedslisten kan støtte et dansk bidrag til denne indsats under ledelse af FN og OPCW.
I den sammenhæng er det vigtigt at understrege, at vi fra Enhedslistens side lægger afgørende vægt på, at indsatsen fra Danmark og Norge følger FN's beslutning og folkeretten, samt at det er afgørende for vores støtte, at Danmark ikke bliver en del af borgerkrigen i Syrien, og at destruktionen sker på forsvarlig vis i forhold til miljø og sikkerhed.
Som flere ordførere har nævnt, er det her en farlig operation, og vi håber meget, at ingen kommer til skade, men jeg må også sige ganske klart, og det tror jeg de fleste kan følge mig i, at det også er farligt at lade de kemiske våben ligge i Syrien.
Jeg vil derfor også sige, at jeg synes, det er fuldstændig uforståeligt at høre, at Dansk Folkeparti placerer ansvaret for Mellemøstens regionale sikkerhed i fremtiden i hænderne på præsident Putin i Rusland, men det må stå for Dansk Folkepartis egen regning.
Enhedslisten ønsker generelt nedrustning og destruktion af verdens masseødelæggelsesvåben.
Det forfærdelige giftgasangreb i Syrien understreger vigtigheden af arbejdet imod kemiske våben.
Borgerkrigen i Syrien er dybt tragisk og forfærdelig.
Den løses ikke militært med bomber, men skal løses ved forhandlingsbordet.
Derfor er det positivt, at regeringen efter en pinlig og noget ensom opbakning til Obamas bombeplaner nu følger FN-sporet.
Fra Enhedslistens side håber vi, at destruktionen af Syriens kemiske våben kan bidrage til at skabe en politisk forhandlingsløsning ved de kommende fredsforhandlinger i Genève i januar.
Vesten har tidligere afvist forslag fra FN's mægler.
Det håber vi fra Enhedslistens side ikke sker igen.
Det var efter vores opfattelse ikke bombetruslerne, der førte til forhandlingsbordet – alene det, at Barack Obama havde retning direkte mod et nederlag i kongressen med hans forslag om bombardementer i Syrien, viser ganske klart dette.
Heldigvis er det ikke blevet en realitet.
Grundlæggende bør vi i Danmark lære af vores fejl og i fremtiden overveje, om vi belært af de fejlagtige krige i Irak, Libyen og Afghanistan ikke kan finde et alternativ til bomber; et alternativ, der rent faktisk kan virke.
Det har FN-sporet vist sig at kunne.
Der er stadig lang vej til fred og våbenhvile i Syrien, men det er positivt, at man nu får destrueret Syriens kemiske våben.
FN-sporet er et spor, Danmark aktivt bør forfølge.
Danmark bør generelt arbejde for en konfliktnedtrapning i Syrien.
Her er en genopretning af EU's våbenembargo, som også FN har opfordret til, vigtig.
Det er et stort problem, at Frankrig og England lykkedes med at få embargoen ophævet.
Det gør blot billedet endnu mere pinligt, at det netop var England, der helt op til 2010 solgte materialer til fremstilling af Syriens kemiske våben.
Ligesom også Tyskland under Merkel har bidraget med kemisk eksport til Assadregimes fremstilling af kemiske våben.
Det understreger vigtigheden af en klar kontrol af våbeneksport i fremtiden.
Ligeledes bør Danmark øge sin humanitære støtte og tilbyde FN at tage imod flere kvoteflygtninge fra Syrien, som har særlige behov.
Nabolandene er ganske enkelt ved at bukke under for flygtningestrømmene, og det truer med at sprede konflikten.
Libanon er desværre et skræmmende eksempel på dette.
Enhedslisten kan altså støtte et dansk bidrag til FN's beslutning om at destruere Syriens kemiske våben.
Danmark bør arbejde for at stoppe våbenstrømmen, genindføre EU's våbenembargo og øge den humanitære støtte og hjælp til de mange flygtninge.
Der findes ikke en militær løsning i Syrien.
Der findes kun en politisk forhandlingsløsning, og den skal Danmark aktivt bidrag til.